Donald Tusk fl-ewwel żjara tiegħu fil-Parlament Ewropew fi Strasbourg bħala President tal-Kunsill Ewropew biex jiddiskuti l-eżitu tal-aħħar summit. "Il-pjan ta' investiment strateġiku Ewropew mhuwiex il-bakketta maġika. Imma jekk hawn xi ħadd li jaf kif jegħleb il-kriżi ekonomika f'salt wieħed, jekk jogħġbu jqum bil-wieqfa". Hekk qal il-President tal-Kunsill Ewropew Donald Tusk fid-dibattitu dwar l-eżitu tal-Kunsill Ewropew ta' Diċembru, li kien jinkludi wkoll diskussjoni fuq prattiċi li jintużaw biex tiġi evitata t-taxxa u – speċjalment wara l-attakki f'Pariġi – is-sigurtà u l-informazzjoni dwar l-ismijiet tal-passiġġieri. Tusk talab l-appoġġ tal-Parlament biex il-pjan Juncker ikun jista' jingħata bidu f'Ġunju. Huwa wiegħed li se jżid l-isforzi tiegħu fil-ġlieda kontra l-evitar tat-taxxa u ppjanar fiskali aggressiv, li huwa jqis "kwistjoni ta' ġustizzja soċjali". Dwar l-informazzjoni dwar l-ismijiet tal-passiġġieri (PNR), huwa qal li din hija materja "diffiċli u delikata" fejn irid jinstab bilanċ bejn is-sigurtà u l-libertà. Huwa favur sistema ta' PNR waħda Ewropea: "28 sistema nazzjonali differenti jwasslu għal wisq nuqqasijiet. Ikunu jinterferixxu mal-privatezza taċ-ċittadini mingħajr ma jipproteċġu s-sigurtà tagħhom", kompla jgħid. Il-President tal-Kummissjoni Jean-Claude Juncker qal lill-MEPs li l-Kulleġġ tal-Kummissarji għadu qed jiddiskuti l-pjan ta' investiment bil-għan li jkun hemm aktar flessibbiltà fil-ftehim "mingħajr ma jinbidlu r-regoli". Huwa assigura lill-Kamra li sa Ġunju l-Kummissjoni se tippreżenta l-proposti tagħha fil-ġlieda kontra l-evitar tat-taxxa. Manfred Weber (PPE, Ġermaniż) qal li l-grupp tal-PPE irid li jkun hemm kooperazzjoni mill-qrib dwar kwistjonijiet ta' sigurtà u ta l-appoġġ tal-grupp tiegħu għall-pjan Juncker. Huwa wiegħed li l-Parlament se jkun qiegħed jagħmel il-biċċa tiegħu biex dan il-pjan jirnexxi. Weber tkellem favur l-għajnuna li mistennija tingħata lill-Ukrajna u saħaq fuq l-importanza għall-UE li jkollha fruntieri esterni b'saħħithom. Enrique Guerrero Salom (S&D, Spanjol) talab li jkun hemm aktar flessibbiltà fl-użu tal-fondi taħt il-pjan ta' investiment. Huwa qal li l-Kunsill m'għamilx dmiru għaliex il-pajjiżi membri ftit dehru jikkommettu ruħhom dwar il-fond. Dwar il-leġiżlazzjoni fuq il-PNR huwa qal li "din trid tiġi diskussa bil-kalma u mhux fis-saħna ta' dak li ġara dan l-aħħar". Il-libertajiet taċ-ċittadini m'għandhomx jiġu ssagrifikati. Adrzej Duda (ECR, Pollakk) qal li dwar il-pjan Juncker hemm bosta sfidi, u waħda minnhom hija s-sigurtà tal-enerġija. Huwa kkritika l-għeluq ta' mini tal-faħam fil-Polonja li "jistgħu jħallu miljuni ta' persuni qgħieda". Guy Verhofstadt (ALDE, Belġjan) qal: "Irridu nieqfu nsejħu 'l dan il-pjan ta' investiment bħala l-pjan ta' Juncker. Għandu jkun il-pjan ta' Tusk, Merkel, Renzi, Hollande...it-28 pajjiż membru jrid jagħti l-appoġġ tiegħu u jikkontribwixxi għall-fondi". Huwa saħaq fuq il-ħtieġa li jissaħħaħ is-suq diġitali Ewropew u appella għal strateġija ġdida kontra t-terroriżmu, b'Servizz tal-Intelliġenza Ewropew reali li jaqsam l-informazzjoni li jkollu. Dwar il-PNR huwa qal: "Għandna bżonn direttiva dwar il-protezzjoni tad- qabel ma napprovaw il-PNR." Għall-grupp GUE/NGL group, Dimitrios Papadimoulis (Grieg) staqsa lil Tusk għaliex kien qed jiċċelebra dwar is-summit ta' Diċembru għax skont hu ma nkiseb xejn. Xtaq ikun jaf kif se jiġi ffinanzjat il-pjan Juncker u appella biex flok l-awsterità jkun hemm il-ħolqien tal-impjiegi. Huwa qal li jiddubita mill-metodu użat minn Juncker fejn qal li l-fond jiġi multiplikat bi 15. F'isem il-grupp tal-Ħodor/EFA group, Philippe Lamberts (Belġjan), iffoka fuq l-isfidi soċjali u ambjentali li għandha l-Ewropa. Huwa qal li fil-Konklużjonijiet tal-Kunsill jixtieq jara aktar referenzi għar-riskji tal-faqar u għas-sostenibbiltà ambjentali. "Ma nistgħux nibagħtu l-messaġġ liċ-ċittadini li huma ma jiswew xejn fid-dibatittu", żied jgħid. Il-kap tal-grupp EFDD Nigel Farage (Renju Unit) qal li s-Sur Tusk ma tgħallem xejn mir-riżultati tal-elezzjonijiet Ewropej is-sena l-oħra: "L-immigrazzjoni hija l-problema l-kbira; wegħedtu lill-votanti tagħkom li ż-żgħażagħ Pollakki se jmorru lura darhom imma inti stess sirt l-aħħar immigrant Pollakk! Il-votanti tal-UE jridu riformi kbar u inti m'intix il-bniedem li se twettaqhom." Stqarrija tal-Kummissjoni u l-Kunsill (mingħajr riżoluzzjoni) Kuntatti: Informazzjoni ta' kuntatt: Numru tat-telefown: Numru tat-telefown: Numru tal-mobile: Informazzjoni ta' kuntatt: Numru tat-telefown: Numru tat-telefown: Numru tal-mobile: Informazzjoni ta' kuntatt: Numru tat-telefown: Numru tat-telefown: Numru tal-mobile: Iktar informazzjoni Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF